Robin van Persie

Robin van Persie (født 6. august 1983 i Rotterdam, Holland) er en hollandsk fodboldspiller, der spiller som angriber hos Feyenoord i Æresdivisionen.

Karriere

Feyenoord 
Van Persies seniorkarriere startede i 2001 i den hollandske storklub Feyenoord Rotterdam, hvor han debuterede på førsteholdet i en alder af 17 år. I sine tre sæsoner i klubben lykkedes det ham aldrig at etablere sig som en fast del af holdet. 

Van Persie var med til at fejre en af klubbens største triumfer, da han i 2002 var med til at vinde UEFA Cuppen. I sommeren 2004 forlod van Persie sit hjemland og skiftede i stedet til Arsenal F.C..

Arsenal F.C. 

Van Persie underskrev en 4-årig kontrakt med Arsenal, og fik sin debut for klubben i Super Cup-sejren over Manchester United den 8. august 2004. I de følgende sæsoner spillede han sig, trods mange skader, til en plads som fast mand i angrebet ved siden af holdets anfører Thierry Henry. I november 2005 blev han kåret til månedens spiller i engelsk fodbold, da han scorede otte mål i otte kampe, og i januar 2006 forlængede han sin kontrakt med klubben yderligere fem sæsoner.

Han har med klubben vundet FA Cuppen i 2005, og var også en del af holdet der nåede Champions League-finalen i 2006, der dog blev tabt til spanske FC Barcelona.

I sæsonen 2008-09 har han desuden flere gange været holdets anfører. I 2012 blev han Arsenals topscorer samt topscorer i den bedste engelske bedste fodboldrække med 30 mål. Han var også anfører for Arsenal gennem hele sæsonen.

Manchester United F.C. 
Den 15. august 2012 offentliggjorde Manchester United og Arsenal på deres respektive officielle hjemmesider, at man var blevet enige om en transfersum for Robin van Persie. Da han to dage efter, den 17. august 2012, havde gennemgået sit lægetjek, skrev han under på en fireårig kontrakt med udløb den 30. juni 2016.

Fenerbahçe S.K. 
Den 14. juli 2015 skiftede Robin van Persie til den tyrkiske klub Fenerbahçe S.K. på en treårig aftale for en transfersum der rapporteres til at være på £3.84 millioner. Han debuterede to uger senere i den målløse hjemmekamp mod Shakhtar Donetsk i tredje kvalifikationsrunde til UEFA Champions League 2015-16, hvor han blev skiftet ind i stedet for Moussa Sow i det 68' minut. Han fik sin debut i ligaen den 14. august, da han blev skiftet ind efter 60 minutter i stedet for Fernandão i 2-0-sejren over Eskişehirspor. Seks dage senere, den 23. august, scorede han sit første mål for klubben, da han scorede føringsmålet i 1-1-kampen mod Çaykur Rizespor.

International karriere 
Van Persie står (pr. april 2018) noteret for 102 kampe og 50 mål for Hollands landshold, som han debuterede for den 4. juni 2005 i en kamp mod Rumænien. Han blev efterfølgende udtaget til trupperne til både VM i 2006 i Tyskland, EM i 2008 i Schweiz og Østrig samt VM i 2010 i Sydafrika.

Titler 
Feyenoord
 UEFA Cup: 2001–02

Arsenal
 FA Cup: 2004–05
 FA Community Shield: 2004

Manchester United
 Premier League: 2012–13
 FA Community Shield: 2013

Referencer

Eksterne henvisninger 

  
 
 Robin van Persie på arsenal.com
 

Fodboldspillere fra Arsenal F.C.
Fodboldspillere fra Feyenoord Rotterdam
Fodboldspillere fra Holland
Fodboldspillere fra Manchester United F.C.
Angribere (fodbold)
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Deltagere ved verdensmesterskabet i fodbold 2010
Deltagere ved det europæiske mesterskab i fodbold 2012
Deltagere ved verdensmesterskabet i fodbold 2014